 NA CHARLES WASONGA WAZIRI wa Usalama wa Ndani Kithure Kindiki amepongeza polisi kwa kazi nzuri ya kudhibiti usalama wakati wa maandamano ya leo Jumatano licha ya maafisa hao kuwaua kwa risasi watu wanne maeneo mbalimbali nchini. Kwenye taarifa aliyotoa kwa vyombo vya habari Jumatano jioni, Profesa Kindiki pia alisema kuwa zaidi ya watu 300 wamekamatwa katika maandamano yaliyoshuhudiwa maeneo mbalimbali nchini kuishinikiza serikali kupunguza gharama ya maisha na ushuru wa juu. “Isipokuwa visa vichache kwa uhalifu katika maeneo machache ya kaunti za Mombasa, Nairobi, Kisumu, Migori, Homa Bay, Siaya na Nakuru na miji ya Wote na Emali, maeneo mengine ya nchi yalikuwa salama na tulivu na raia waliendelea na shughuli zao za kawaida,” akasema Profesa Kindiki. “Kwa hivyo, serikali inapongeza kazi nzuri iliyofanywa na maafisa wetu wa usalama ambao walikuwa kazini kwa saa nyingi kuhakikisha kuwa utulivu unadumishwa. Kwa ujumla, polisi walifanya kazi kwa utaalamu na kwa kujizuia ili kudhibiti hali ya uchochezi kutoka kwa waandamanaji,” akaongeza. Waziri alisema polisi watasalia macho na wataendelea na operesheni ya kudumisha amani Alhamisi na siku zijazo kuhakikisha kuwa hali ya kawaida inarejea kote nchini. Profesa Kindiki alisema hayo huku watu wanne wakiripotiwa kuua kwa kupigwa risasi na maafisa wa polisi katika maandamano hayo yaliyoitishwa na muungano wa Azimio la Umoja-One Kenya. Watu wawili waliripotiwa kuuawa Nakuru, mmoja mjini Emali na mwingine jijini Kisumu. Aidha, wengine wamelazwa katika hospitali mbalimbali nchini wakiwa na majeraha ambayo wameyapata baada ya polisi kufyatua risasi kiholela. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  